Zainal Abidin Hassan

Latar belakang

Zainal Abidin Hassan dilahirkan pada 9 November 1961 di Selangor dan merupakan anak ke-11 daripada 12 orang adik-beradik. Bapa beliau berketurunan Kenya dan ibunya merupakan orang tempatan. Beliau mendapat pendidikan awal di Sekolah Rendah Jenis Kebangsaan Inggeris Jalan Padang Tembak (1), Kuala Lumpur dan melanjutkan ke Sekolah Menengah Maxwell.

Pembabitan awal

Bakat beliau dalam bola sepak mula terserlah apabila berjaya mewakili Selangor dalam kejohanan Majlis Sukan Sekolah-sekolah Malaysia (MSSM) kategori bawah 12 tahun, dan berjaya memperoleh tempat ketiga dalam kejohanan tersebut.
Di peringkat menengah pula, beliau mewakili Selangor dalam acara bola sepak dan sepak takraw. Pencapaian beliau di peringkat sekolah melayakan beliau untuk keperingkat kebangsaan dan antarabangsa. Hasilnya beliau dianugerahkan sebagai Olahragawan Terbaik peringkat menengah akibat sumbangan beliau dalam sukan. Beliau bertekad untuk menumpukan pada satu jenis sukan sahaja iaitu bolasepak.

Bersama Selangor

Zainal memulakan kerjayanya sebagai pemain bola sepak pada 1980 berikutan kecemerlangan beliau dalam bola sepak di peringkat negeri. Dia bermain bersama dengan beberapa lagenda Malaysia seperti Soh Chin Aun dan allahyarham Mokhtar Dahari. Sebagai seorang yang mempunyai sosok tubuh yang tinggi, beliau diletakkan sebagai pertahanan bersama lagenda Santokh Singh. Beliau membantu Selangor memenangi Piala Malaysia dua tahun (1981-82) berturut-turut.. Perlawanan yang paling diingati beliau apabila berjaya mengejar setelah ketinggalan 2 jaringan untuk membantu Selangor menumbangkan Singapura dengan jaringan 4-2. Beliau kembali ke pankuan Selangor pada 1986 dan berjaya membenam Johor FA 6-1 pada final Piala Malaysia. Beliau kembali semula ke pangkuan Selangor pada 1997 hingga tamat karier beliau sebagai pemain.

Bersama Pahang

Adat bola sepak, pasti ada yang berhijrah ke pasukan baru. Beliau menerima tawaran yang lumayan pada 1983 dan menyertai Pahang FA pada tahun tersebut. Beliau turut ditemani oleh pemain import dari Singapura seperti T. Pathmanathan dan R. Suriamorthy dalam pasukan. Hasilnya, Pahang berjaya merampas Piala Malaysia pada 1983. Status beliau sebagai pemain bervariasi terserlah apabila beliau diletakan sebagai penyerang dan berjaya menjadi penyerang yang paling digeruni di dalam kancah Liga Malaysia dan antarabangsa. Pada 1987, Zainal digandingkan bersama Dollah Salleh dan mendapat jolokan penyerang kembar oleh peminat tempatan. Ketika bersama Pahang, beliau berjaya membantu pasukan mendapat tempat ketiga dalam Liga Semi Pro 1991, juara pada 1992 serta juara Liga Perdana pada 1995.

Bersama Malaysia

Pada 1996, Zainal membantu Malaysia mara ke perlawanan akhir Piala Tiger 1996 tetapi kecundang 0-1 kepada Thailand. Meskipun tewas, Zainal dianugerahkan selaku pemain paling bernilai (MVP) dalam kejohanan tersebut.

Kerjaya jurulatih

Beliau menggantung butnya pada 1999 dan terpilih untuk menjadi pengendali pasukan bawah 17 tahun Malaysia. Pada tahun 2002, beliau dilantik sebagai penolong jurulatih pasukan senior Malaysia. Beberapa tahun kemudian, beliau dilantik menjadi penegndali pasukan Pahang. Kejayaan pertamanya ialah menjulang Pahang untuk memenangi Piala Liga Super Malaysia seterusnya menjulang Piala FA Malaysia pada 2006. Di tahun-tahun terakhirnya sebelum tamat kontrak, beliau bergabung semula dengan rakan sepasukannya dahulu, Dollah Salleh, sebagai  pengendali bersama pasukan Pahang. Pabila kontraknya tamat secara rasmi, beliau menerima kontrak sebagai pengendali pasukan Shahzan Muda.
Pada awalnya beliau memegang jawatan pengurus pasukan Shahzan Muda. Namun perpindahan Dollah Salleh ke Pahang mengizinkannya mengambil alih jawatan jurulatih pada 2009 hingga 2010. Beliau kembali menjadi pembantu jurulatih Pahang pada 2011. Pada tahun 2014, Zainal kekal sebagai penolong jurulatih selepas pelantikan ketua jurulatih berasal dari Australia, Ronald Smith. Namun 4 bulan kemudian, Ronald tidak bersama lagi dengan Pahang. Disebabkan beliau telah undur diri, Pahang telah melantik Zainal sebagai ketua jurulatih Pahang. Zainal telah membantu Pahang menjuarai Piala FA 2014 dan Piala Malaysia 2014. Selepas tamatnya musim 2015, Zainal tidak berhasrat lagi untuk mengendali Pahang.
Zainal Abidin telah kembali ke negeri kelahirannya, Selangor dan menjadi ketua jurulatih baharu menggantikan Mehmet Durakovic. Beliau juga telah membawa 4 pemain beliau dari Pahang ke Selangor iaitu, Khairul Azhan, Razman Roslan, Hafiz Kamal dan R. Gopinathan dan kontrak Durakovic ditamatkan walaupun beliaumemenangi kejuaraan Piala Malaysia ke-33 bersama Selangor pada tahun 2015. Zainal bagaimanapun dipecat pada bulan Ogos pada tahun yang sama, selepas persembahan buruk oleh pasukan dalam Liga Super dan Piala Malaysia.

Melangkaui bola sepak

Di luar kerjayanya dalam sukan bola sepak, Zainal Abidin juga merupakan juri tetap dalam program realiti, Maharaja Lawak Mega pada tahun 2011. Dihoskan oleh pengacara terkenal, Dato' AC Mizal. Zainal antara 3 juri tetap bersama cef selebriti, Dato' Chef Wan dan penyanyi no. 1 negara, Datuk Siti Nurhaliza. Dalam pentas tersebut menyaksikan kumpulan Osbon yang dibarisi Abon dan Mr. Os menjuarai edisi pertama kesinambungan rancangan Raja Lawak.

Kehidupan peribadi

Anak sulungnya Mohd Zaiza juga mengikut jejak langkahnya sebagai bola sepak. Beliau juga memiliki sebuah restoran, Lagenda 17 di Shah Alam. Bapanya berketurunan Kenya.